The Beatniks
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
The Beatniks er ei norsk poprockgruppe som, med unntak av en tiårsperiode rundt 1970-tallet, har vært aktive siden 1961.
De ble dannet i Oslo i 1961 som et såkalt «shadowsband» av gitaristen Svein Finjarn (født 1946), trommeslageren Truls Lorck (født 1942) og rytmegitaristen Stein Jordbrånen (født 1946). Sammen med bassisten Carsten Deberitz (1945–2006) spilte de inn debutsinglen Flickorna i Småland i 1962. De var i begynnelsen et instrumentalband inspirert av The Shadows, og med Odvar Gundersen (født 1944) på rytmegitar vant de det skandinaviske mesterskapet for shadowband i 1963.Kåre Haugen (1946–2017) hadde sunget med bandet siden 1962 og ble medlem i 1964. The Beatles' suksess førte til at de forlot instrumentalmusikken, og i 1964 skiftet de navn fra The Beatniks til The Beatnicks. Freddy Lindquist (født 1946) erstattet i 1965 Finjarn, men året etter var Finjarn tilbake i en ny besetning sammen med Lorck, vokalisten Kjell «Kjaperud» Asperud (født 1946), gitaristen Finn John Andresen (1947–1982) og bassisten Arild Krosby (født 1947).Som The New Beatnicks ga de ut albumet And Now The New Beatnicks, som nådde niendeplass i 1967, men kalte seg året etter igjen The Beatnicks. Ytterligere utskiftninger fulgte, og i 1969 flyttet Lorck, Asperud, Janne Løseth (1947–2019, gitar) og Kjell «Kenny» Aas (født 1947, keyboards) først til København, og deretter til Frankfurt am Main i Vest-Tyskland, hvor de dannet Titanic.Bandet gjorde comeback under navnet The Beatniks i 1982, anført av Finjarn og Deberitz, og har siden gitt ut tre hovedsakelig instrumentale album (i 1985, 1989 og 1999) og fire med Kjell Jørung som vokalist (i 1996, 1997, 1998 og 2008). Finjarn har laget flere soloplater. Han og Andresen var også med i New Jordal Swingers.På albumet Here's To You fra 2020 besto The Beatniks av Svein Finjarn (gitar, vokal), Per Bakkelund (trommer), Tom-Arild Andersson (keyboards, trekkspill, vokal), Bjørn Jensen (saksofon), Per Fredrik Kjølner (gitar, vokal) og Bjørnar Strøm (bass). Les mer i Store norske leksikon Titanic – norsk rockgruppe New Jordal Swingers musikk i Norge